חוק משק החשמל (תיקון מס' 16 והוראת שעה), התשע"ח-2018 
הצעת חוק ממשלתית, הכנסת ה-20
פורסם: ספר החוקים, חוברת 2747, עמ' 924, 2018-07-26T00:00:00+03:00
החוק התקבל בקריאה השנייה והשלישית ביום ז' באב התשע"ח (19 ביולי 2018), והוא מתקן את חוק משק החשמל, התשנ"ו–1996. התיקון מעגן הסדרים שהם חלק מרפורמה מקיפה ומשמעותית הן בחברת החשמל לישראל בע"מ והן במשק החשמל הישראלי כולו. במסגרת הרפורמה במשק החשמל, מעגן התיקון הסדרים שפותחים את  מקטעי ייצור החשמל והספקת החשמל לבית הצרכן, לתחרות. לפי התיקון, חברת החשמל תישאר מונופול במקטעי ההולכה והחלוקה, אולם ניהול משק החשמל, אופטימיזציה ובקרה שלו, וכן תכנון עתידי של משק החשמל, יועברו מידי חברת החשמל לחברת ממשלתית אחרת - חברת ניהול המערכת בע"מ. נוסף על כך, על מנת להבטיח את התחרות במקטע הייצור, ובהתאם לתיקון, חברת החשמל תמכור חלק ניכר מיחידות הייצור שלה, במועדים שנקבעו בתיקון (בכפוף לתקופות הארכה מוגבלות שהוגדרו בו). כן קובע התיקון פטורים מחובות רישוי לפעולות מסוימות בנסיבות מסוימות, חובת העברה של מידע מחברת החשמל לחברת ניהול המערכת וממנה לבעלי רישיון הספקה (בתנאים הקבועים בתיקון), הסדרים הנוגעים לכניסת בעל רישיון למקרקעין פרטיים לשם ביצוע פעולה דחופה, וחובה על בעל רישיון שנכנס למקרקעין פרטיים וגרם להם נזק, לפצות את בעל המקרקעין על הנזק שנגרם לו.